ΑΠΟΦΑΣΕΙΣ
Αριθμ. 1930
Τροποποίηση της υπ’  αρ. 19080/10.08.2022
(Β’ 5588) απόφασης ίδρυσης και έγκρισης του
κανονισμού λειτουργίας του Προγράμματος Μεταπτυχιακών Σπουδών με τίτλο «Μοριακή Βάση
των Νοσημάτων του Ανθρώπου» της Ιατρικής
Σχολής του Πανεπιστημίου Κρήτης, σύμφωνα
με τον ν. 4957/2022.
Η ΣΥΓΚΛΗΤΟΣ ΤΟΥ ΠΑΝΕΠΙΣΤΗΜΙΟΥ ΚΡΗΤΗΣ
Έχοντας υπόψη:
Α. Τις διατάξεις:
1. Του π.δ. 296/1973 (Α’  239) περί καθορισμού του
τίτλου και της έδρας του εν Κρήτη ιδρυθέντος Πανεπιστημίου, το ν.δ. 114/1974 «Περί τροποποιήσεως και
συμπληρώσεως το ν.δ. 87/1973 (Α’  159) ’’περί ιδρύσεως
Πανεπιστημίων εις Θράκην και εις Κρήτην’’» (Α’ 310), τον
ν. 259/1976 (Α’  25) περί τροποποιήσεως και συμπληρώσεως των περί Πανεπιστημίων Θράκης και Κρήτης
κειμένων διατάξεων,
2. των άρθρων 5 και 9 του Κεφαλαίου Β’ «Δημοσιευτέα
ύλη» του ν. 3469/2006 «Εθνικό Τυπογραφείο, Εφημερίς
της Κυβερνήσεως και λοιπές διατάξεις» (Α’  131),
3. του ν. 4957/2022 «Νέοι Ορίζοντες στα Ανώτατα
Εκπαιδευτικά Ιδρύματα: Ενίσχυση της ποιότητας, της
λειτουργικότητας και της σύνδεσης των Α.Ε.Ι. με την κοινωνία και λοιπές διατάξεις» (Α’ 141) και ιδίως την παρ. 4
του άρθρου 16 και το άρθρο 80,
4. του ν. 3374/2005 «Διασφάλιση της ποιότητας στην
ανώτατη εκπαίδευση. Σύστημα μεταφοράς και συσσώρευσης πιστωτικών μονάδων Παράρτημα διπλώματος»
(Α’ 189),
5. των άρθρων 75-80 του ν. 4727/2020 «Ψηφιακή
Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ)
2019/1024 - Ηλεκτρονικές Επικοινωνίες (Ενσωμάτωση στο Ελληνικό Δίκαιο της Οδηγίας (ΕΕ) 2018/1972)
και άλλες διατάξεις» (Α’ 184), και της παρ. 5 του άρθρου 108 του ιδίου νόμου περί κατάργησης άρθρων
του ν. 3861/2010 «Ενίσχυση της διαφάνειας με την υποχρεωτική ανάρτηση νόμων και πράξεων των κυβερνη-
τικών, διοικητικών και αυτοδιοικητικών οργάνων στο
διαδίκτυο «Πρόγραμμα Διαύγεια» και άλλες διατάξεις»
(Α’ 112).
Β. Τα έγγραφα και στοιχεία:
1. Την υπό στοιχεία 135557/Ζ1/1.11.2022 εγκύκλιο του
Υπουργείου Παιδείας και Θρησκευμάτων «Εφαρμογή
των διατάξεων του ν. 4957/2022 “Νέοι Ορίζοντες στα
Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι. με
την κοινωνία και λοιπές διατάξεις” για την οργάνωση και
λειτουργία προγραμμάτων μεταπτυχιακών σπουδών με
λοιπά θέματα» (ΑΔΑ: 6ΧΨΖ46ΜΤΛΗ-ΤΧΔ).
2. Την υπό στοιχεία 108990/Ζ1/2022 υπουργική απόφαση «Ρύθμιση των θεμάτων σχετικά με τη διαδικασία
δωρεάν φοίτησης σε Πρόγραμμα Μεταπτυχιακών Σπουδών με τέλη φοίτησης» (Β’ 4899).
3. Την υπό στοιχεία 108169/Ζ1/21.8.2020 (Υ.Ο.Δ.Δ. 677)
διαπιστωτική πράξη της Υπουργού Παιδείας και Θρησκευμάτων για την εκλογή ως Πρύτανη του Πανεπιστη-
μίου Κρήτης του Καθηγητή της Ιατρικής Σχολής Γεωργίου
Κοντάκη, με τετραετή θητεία από 1.9.2020 έως 31.8.2024.
4. Την υπ’ αρ. 19615/01.09.2023 (ΑΔΑ: ΡΔΞ4469Β7Γ-Ξ71)
πράξη συγκρότησης της Συγκλήτου του Πανεπιστημίου
Κρήτης για το ακαδημαϊκό έτος 2023-2024.
5. Την υπ’ αρ. 19080/10.08.2022 απόφαση της Συγκλήτου του Πανεπιστημίου Κρήτης «Αντικατάστασης
της υπ’ αρ. 4143/03-04-2018 (Β’ 1397) απόφασης της
Συγκλήτου του Πανεπιστημίου Κρήτης και της υπ’ αρ.
5909/10-05-2018 (Β’ 1871) απόφασης της Συγκλήτου του
Πανεπιστημίου Κρήτης και Επανίδρυσης του Προγράμματος Μεταπτυχιακών Σπουδών της Ιατρικής Σχολής
του Πανεπιστημίου Κρήτης με τίτλο «Μοριακή Βάση των
Νοσημάτων του Ανθρώπου» (Molecular Basis of Human
Diseases)» (Β’ 5588).
6. Την υπ’ αρ. 491/20.10.2022 (ΑΔΑ ΡΠ4Τ469Β7Γ-ΤΨΛ)
πράξη της Συγκλήτου για τη Συγκρότηση της Επιτροπής
Μεταπτυχιακών Σπουδών του Πανεπιστημίου Κρήτης σε
εφαρμογή του ν. 4957/2022 (Α’ 141).
7. Την υπ’ αρ. 23085/09.10.2023 απόφαση της Συγκλήτου του Πανεπιστημίου Κρήτης «Έγκριση Κανονισμού
Προγραμμάτων Μεταπτυχιακών Σπουδών του Πανεπιστημίου Κρήτης» (Β’ 5941).
8. Την εισήγηση της υπ’ αρ. 2ης/25.10.2023 Συνέλευσης της
Ιατρικής Σχολής του Πανεπιστημίου Κρήτης σχετικά με την
τροποποίηση της απόφασης ίδρυσης και του κανονισμού
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
15 Φεβρουαρίου 2024
ΤΕΥΧΟΣ  ΔΕΥΤΕΡΟ
Αρ. Φύλλου 1077
VARVARA ZACHARAKI
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
λειτουργίας του Προγράμματος Μεταπτυχιακών Σπουδών
«Μοριακή Βάση των Νοσημάτων του Ανθρώπου».
9. Το τροποποιημένο σχέδιο Απόφασης Ίδρυσης, το
τροποποιημένο σχέδιο Κανονισμού Λειτουργίας, τον
Αναλυτικό Προϋπολογισμό Λειτουργίας και τη Μελέτη
Σκοπιμότητας και Βιωσιμότητας με την Έκθεση Υλικοτεχνικής Υποδομής.
10. Την εισήγηση της υπ’ αρ. 10ης/16.11.2023 συνεδρίασης της Επιτροπής Μεταπτυχιακών Σπουδών του
Πανεπιστημίου Κρήτης σχετικά με την τροποποίηση της
απόφασης ίδρυσης και του κανονισμού λειτουργίας του
Προγράμματος Μεταπτυχιακών Σπουδών «Μοριακή
Βάση των Νοσημάτων του Ανθρώπου».
11. Τα πρακτικά της υπ’ αρ. 508ης/23.11.2023 συνεδρίασης της Συγκλήτου για το παρόν θέμα.
12. Την εισήγηση του Αντιπρύτανη Ακαδημαϊκών
Υποθέσεων, Δια Βίου Μάθησης, Διεθνών Σχέσεων και
Εξωστρέφειας του Πανεπιστημίου Κρήτης, Καθηγητή
Γεώργιου Κοσιώρη.
13. Το γεγονός ότι από τις διατάξεις της απόφασης
αυτής δεν προκαλείται δαπάνη εις βάρος του κρατικού
προϋπολογισμού, αποφασίζει:
Την τροποποίηση της υπ’  αρ. 19080/10.08.2022
(Β’ 5588) απόφασης ίδρυσης και έγκρισης του κανονισμού λειτουργίας του Προγράμματος Μεταπτυχιακών
Σπουδών με τίτλο «Μοριακή Βάση των Νοσημάτων
του Ανθρώπου» της Ιατρικής Σχολής του Πανεπιστημίου Κρήτης, σύμφωνα με τον ν. 4957/2022, ως ακο-
λούθως:
Α) Ίδρυση Προγράμματος Μεταπτυχιακών Σπουδών
με τίτλο «Μοριακή Βάση των Νοσημάτων του Ανθρώπου»
ΓΕΝΙΚΕΣ ΚΑΝΟΝΙΣΤΙΚΕΣ ΔΙΑΤΑΞΕΙΣ
Άρθρο 1
Γενικά
Η Ιατρική Σχολή του Πανεπιστημίου Κρήτης οργανώνει
και λειτουργεί από το ακαδημαϊκό έτος 2024-2025, Πρόγραμμα Μεταπτυχιακών Σπουδών (στο εξής Πρόγραμ-
μα) με τίτλο «Μοριακή Βάση των Νοσημάτων του Ανθρώπου» (MSc in «Molecular Basis of Human Diseases»),
σύμφωνα με τις κείμενες διατάξεις και τις διατάξεις του
νόμου 4957/2022 (Α΄ 141).
Άρθρο 2
Μεταπτυχιακός Τίτλος
Το Πρόγραμμα απονέμει Δίπλωμα Μεταπτυχιακών
Σπουδών (ΔΜΣ) στο γνωστικό αντικείμενο «Μοριακή Βάση των Νοσημάτων του Ανθρώπου» (MSc in
«Molecular Basis of Human Diseases»), επίπεδο επτά (7)
του Εθνικού και Ευρωπαϊκού Πλαισίου Προσόντων Διά
Βίου Μάθησης και του Πλαισίου Προσόντων του Ευρωπαϊκού Χώρου Ανώτατης Εκπαίδευσης.
Άρθρο 3
Χρονική Διάρκεια Λειτουργίας
του Προγράμματος
Το Πρόγραμμα θα λειτουργήσει μέχρι και το ακαδημαϊκό έτος 2028-2029 με δυνατότητα παράτασης, και με την
επιφύλαξη της μη πιστοποίησής του κατά την περιοδική
αξιολόγηση της Σχολής.
Άρθρο 4
Χρονική Διάρκεια Σπουδών
Η φοίτηση στο Πρόγραμμα είναι πλήρης. Η χρονική
διάρκεια των σπουδών για την απονομή του Διπλώματος
Μεταπτυχιακών Σπουδών (Δ.Μ.Σ.) ορίζεται σε τέσσερα
(4) ακαδημαϊκά εξάμηνα. Για την ολοκλήρωση του Προγράμματος και την απονομή του ΔΜΣ απαιτούνται εκα-
τόν είκοσι (120) Ευρωπαϊκές Πιστωτικές Μονάδες (ECTS).
Άρθρο 5
Αριθμός Εισακτέων
Ο αριθμός εισακτέων στο Πρόγραμμα ορίζεται κατ’
ανώτατο όριο σε δεκαπέντε (15) φοιτητές ετησίως.
Ο κατώτατος αριθμός εισακτέων ορίζεται σε πέντε (5)
φοιτητές ετησίως.
Άρθρο 6
Επιλογή Μεταπτυχιακών Φοιτητών
Το Πρόγραμμα διοργανώνει διαδικασία επιλογής κατόπιν πρόσκλησης εκδήλωσης ενδιαφέροντος η οποία
αναρτάται στη Διαύγεια και στην ιστοσελίδα του Προγράμματος και της Σχολής.
Οι υποψήφιοι υποβάλλουν τα δικαιολογητικά που αναφέρονται στην πρόσκληση εκδήλωσης ενδιαφέροντος
και επιλέγονται με κριτήρια που περιλαμβάνουν: 1) βαθμό πτυχίου, 2) βαθμολογία στα προπτυχιακά μαθήματα
τα σχετικά με το αντικείμενο του Προγράμματος, 3) επίδοση στη διπλωματική εργασία εάν αυτή προβλέπεται
στο προπτυχιακό επίπεδο σπουδών, 4) τυχόν ερευνητική
δραστηριότητα του υποψηφίου, 5) αξιολόγηση συστατικών επιστολών, 6) επαρκή γνώση της Αγγλικής γλώσσας
σε επίπεδο τουλάχιστον Β2 με βάση το Κοινό Ευρωπαϊκό
πλαίσιο αναφοράς για τις γλώσσες και 7) την επίδοση
στην προσωπική συνέντευξη.
Άρθρο 7
Τρόπος Οργάνωσης
της Εκπαιδευτικής Διαδικασίας
Η εκπαιδευτική διαδικασία του Προγράμματος πραγματοποιείται με φυσική παρουσία των φοιτητών. Δύ-
ναται με αιτιολογημένη απόφαση της Συνέλευσης της
Ιατρικής Σχολής να προσφερθούν μαθήματα με σύγχρονη εξ αποστάσεως διδασκαλία σε ποσοστό που δεν θα
υπερβαίνει το είκοσι πέντε τοις εκατό (25%) των πιστωτικών μονάδων του Προγράμματος.
Άρθρο 8
Χορηγούμενος Τίτλος
Είδος και Τύπος Διπλώματος Μεταπτυχιακών Σπουδών
Το είδος και ο τύπος του Διπλώματος Μεταπτυχιακών
Σπουδών καθώς και του Παραρτήματος Διπλώματος θα
είναι σύμφωνα με τις αποφάσεις των αρμοδίων οργάνων
του Πανεπιστημίου Κρήτης.
Άρθρο 9
Υλικοτεχνική Υποδομή
Η Ιατρική Σχολή του Πανεπιστημίου Κρήτης διαθέτει
την απαραίτητη υλικοτεχνική υποδομή (αμφιθέατρα και
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
αίθουσες διδασκαλίας, αίθουσα πολυμέσων, εργαστήρια
με αντίστοιχο εξοπλισμό, βιβλιοθήκη) για την απρόσκοπτη λειτουργία του Προγράμματος.
Οι ερευνητικές δραστηριότητες των φοιτητών του
Προγράμματος για την εκπόνηση της Μεταπτυχιακής
Διπλωματικής τους εργασίας, εφόσον απαιτείται εργαστηριακή υποδομή, θα διεξάγονται στα ερευνητι-
κά εργαστήρια των μελών ΔΕΠ που συμμετέχουν στο
Πρόγραμμα και των συνεργαζόμενων επιστημόνων από
άλλα Τμήματα ΑΕΙ της Ελλάδας ή και του εξωτερικού.
Άρθρο 10
Μεταβατικές Διατάξεις
Οι εισαχθέντες μέχρι και το ακαδημαϊκό έτος 20232024 θα ολοκληρώσουν τις σπουδές τους σύμφωνα με
το πρόγραμμα σπουδών της προηγούμενης απόφασης
Συγκλήτου.
Όσα θέματα δεν ρυθμίζονται στην παρούσα απόφαση θα ρυθμίζονται από τον Κανονισμό Μεταπτυχιακών
Σπουδών του Προγράμματος καθώς και από τα αρμόδια
όργανα σύμφωνα με την κείμενη νομοθεσία.
Β) Κανονισμός Λειτουργίας Προγράμματος Μεταπτυχιακών Σπουδών με τίτλο «Μοριακή Βάση των Νοσημάτων
του Ανθρώπου» (Molecular Basis of Human Diseases).
Άρθρο 1
Γενικά
Η Ιατρική Σχολή του Πανεπιστημίου Κρήτης οργανώνει και λειτουργεί από το ακαδημαϊκό έτος 2024-2025,
Πρόγραμμα Μεταπτυχιακών Σπουδών (ΠΜΣ), εφεξής
Πρόγραμμα, με τίτλο «Μοριακή Βάση των Νοσημάτων
του Ανθρώπου» σύμφωνα με τις κείμενες διατάξεις και
τις διατάξεις του ν. 4957/2022 (Α΄ 141).
Άρθρο 2
Αντικείμενο - Σκοπός
Αντικείμενο του Προγράμματος είναι η παροχή υψηλού επιπέδου θεωρητικής και πρακτικής εκπαίδευσης
στην Ιατρική Έρευνα (Βασική και Κλινική) σε αποφοίτους
Τμημάτων Σχολών Επιστημών Υγείας και Τμημάτων Σχολών συναφών Επιστημών ΑΕΙ.
Το Πρόγραμμα αποσκοπεί κυρίως στη γεφύρωση του
χάσματος μεταξύ της βασικής ερευνητικής γνώσης και
της κλινικής πράξης εκπαιδεύοντας τους μελλοντικούς
κλινικούς και βασικούς ερευνητές (translational medical
research). Το Πρόγραμμα έχει διαμορφωθεί σύμφωνα με
διεθνείς προδιαγραφές και βασίζεται στις ερευνητικές/
τεχνολογικές προόδους που σημειώνονται στις βιοϊατρικές επιστήμες και την εφαρμογή τους στη κατανόηση
των μηχανισμών παθογένεσης, στη διάγνωση, πρόληψη
και θεραπεία των ανθρωπίνων νοσημάτων.
Το Πρόγραμμα αποσκοπεί στη σύγκλιση μεταξύ της κλινικής και βασικής βιοϊατρικής επιστήμης και έρευνας μέσα από
την προώθηση της συνεργασίας μεταξύ Καθηγητών κλινικών
και βασικών τομέων και της συν-επίβλεψης της έρευνας των
φοιτητών του εν λόγω Προγράμματος. Οι φοιτητές του Προγράμματος εκπαιδεύονται ώστε να είναι ικανοί:
1. Να κατανοήσουν τους βασικούς παθογενετικούς μηχανισμούς των κυριότερων νοσημάτων του ανθρώπου
βάσει των γνώσεων που έχουν αποκτηθεί σε κυτταρικό
και μοριακό επίπεδο.
2. Να αναπτύξουν κριτική στάση στην επιστημονική γνώση και προσέγγιση στο πεδίο των βιοϊατρικών επιστημών.
3. Να αποκτήσουν το θεωρητικό υπόβαθρο και δεξιότητες συναφείς με τη βασική, μεταφραστική και κλινι-
κή έρευνα ώστε να συμβάλλουν στη δημιουργία νέας
γνώσης και να αποκτήσουν ικανοποιητική εμπειρία για
μελλοντική συμβολή τους στη βιοιατρική έρευνα.
4. Να αποκτήσουν δεξιότητες όπως της παρουσίασης
μιας εργασίας σε ακροατήριο, της συγγραφής άρθρων
ανασκόπησης και της συγγραφής ερευνητικών προτάσεων.
5. Να ενημερωθούν πάνω σε καλές εργαστηριακές πρακτικές και στους κανόνες ασφάλειας του εργαστηρίου.
6. Να ενημερωθούν και να ευαισθητοποιηθούν πάνω
σε θέματα ηθικής και δεοντολογίας της έρευνας.
Άρθρο 3
Όργανα του Προγράμματος
Για την οργάνωση και τη λειτουργία του Προγράμματος αρμόδια όργανα είναι τα εξής:
1. Η Συνέλευση της Ιατρικής Σχολής.
Η Συνέλευση της Ιατρικής Σχολής έχει τις ακόλουθες
αρμοδιότητες:
α) Συγκροτεί Επιτροπές για την αξιολόγηση των αιτήσεων των υποψηφίων μεταπτυχιακών φοιτητών και
εγκρίνει την εγγραφή αυτών στο Πρόγραμμα,
β) αναθέτει το διδακτικό έργο στους διδάσκοντες του
Προγράμματος,
γ) εισηγείται προς τη Σύγκλητο την τροποποίηση της
απόφασης ίδρυσης του Προγράμματος, καθώς και την
παράταση της διάρκειας του Προγράμματος,
δ) συγκροτεί εξεταστικές επιτροπές για την εξέταση
των διπλωματικών εργασιών των μεταπτυχιακών φοιτητών και ορίζει τον επιβλέποντα ανά εργασία,
ε) διαπιστώνει την επιτυχή ολοκλήρωση της φοίτησης,
προκειμένου να απονεμηθεί ο τίτλος του Προγράμματος
στ) εγκρίνει τον απολογισμό του Προγράμματος κατόπιν εισήγησης της Συντονιστικής Επιτροπής (Σ.Ε.).
ζ) ασκεί κάθε άλλη αρμοδιότητα που προβλέπεται από
τις διατάξεις του Κεφαλαίου Θ του ν. 4957/2022.
Με απόφαση της Συνέλευσης της Ιατρικής Σχολής οι
αρμοδιότητες των περ. α) και δ) δύναται να μεταβιβάζονται στη Σ.Ε. του Προγράμματος.
2. Η Συντονιστική Επιτροπή (Σ.Ε.) αποτελείται από τον
Διευθυντή του Προγράμματος και τέσσερα (4) μέλη Διδακτικού Ερευνητικού Προσωπικού (Δ.Ε.Π.) της Ιατρικής
Σχολής, που έχουν συναφές γνωστικό αντικείμενο με
αυτό του Προγράμματος και αναλαμβάνουν διδακτικό
έργο στο Πρόγραμμα. Τα μέλη της Σ.Ε. καθορίζονται με
απόφαση της Συνέλευσης της Ιατρικής Σχολής.
Η Σ.Ε. είναι αρμόδια για την παρακολούθηση και τον
συντονισμό της λειτουργίας του Προγράμματος και ιδίως:
α) Καταρτίζει τον αρχικό ετήσιο προϋπολογισμό του
Προγράμματος και τις τροποποιήσεις του, εφόσον το
Πρόγραμμα διαθέτει πόρους σύμφωνα με το άρθρο 84
του ν. 4957/2022 και εισηγείται την έγκρισή του προς την
Επιτροπή Ερευνών του Ειδικού Λογαριασμού Κονδυλίων
Έρευνας (Ε.Λ.Κ.Ε.),
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
β) καταρτίζει τον απολογισμό του Προγράμματος και
εισηγείται την έγκρισή του προς τη Συνέλευση της Ιατρικής Σχολής,
γ) εγκρίνει τη διενέργεια δαπανών του Προγράμματος,
δ) εγκρίνει τη χορήγηση υποτροφιών, ανταποδοτικών
ή μη, σύμφωνα με όσα ορίζονται στην απόφαση ίδρυσης
του Προγράμματος και τον Κανονισμό μεταπτυχιακών
σπουδών,
ε) εισηγείται προς τη Συνέλευση της Ιατρικής Σχολής
την κατανομή του διδακτικού έργου, καθώς και την ανάθεση διδακτικού έργου στις κατηγορίες διδασκόντων
του άρθρου 83 του ν. 4957/2022, στ) εισηγείται προς τη
Συνέλευση της Ιατρικής Σχολής την πρόσκληση Επισκεπτών Καθηγητών για την κάλυψη διδακτικών αναγκών
του Προγράμματος,
ζ) καταρτίζει σχέδιο για την τροποποίηση του προγράμματος σπουδών, το οποίο υποβάλλει προς τη Συ-
νέλευση της Ιατρικής Σχολής,
η) εισηγείται προς τη Συνέλευση της Ιατρικής Σχολής
την ανακατανομή των μαθημάτων μεταξύ των ακαδημαϊκών εξαμήνων, καθώς και θέματα που σχετίζονται με
την ποιοτική αναβάθμιση του προγράμματος σπουδών.
Η θητεία της Σ.Ε. είναι διετής.
3. Ο Διευθυντής του Προγράμματος.
Προέρχεται από τα μέλη Δ.Ε.Π. της Ιατρικής Σχολής,
είναι κατά προτεραιότητα βαθμίδας Καθηγητή ή Αναπληρωτή Καθηγητή και ορίζεται με απόφαση της Συνέλευ-
σης της Ιατρικής Σχολής για διετή θητεία, με δυνατότητα
ανανέωσης χωρίς περιορισμό.
Ο Διευθυντής του Προγράμματος καθώς και τα μέλη
της Σ.Ε. και δεν δικαιούνται αμοιβής ή οποιασδήποτε
αποζημίωσης για την εκτέλεση των αρμοδιοτήτων που
τους ανατίθενται και σχετίζεται με την εκτέλεση των καθηκόντων τους.
Ο Διευθυντής του Προγράμματος έχει τις ακόλουθες
αρμοδιότητες:
α) Προεδρεύει της Σ.Ε., συντάσσει την ημερήσια διάταξη και συγκαλεί τις συνεδριάσεις της,
β) εισηγείται τα θέματα που αφορούν στην οργάνωση
και λειτουργία του Προγράμματος προς τη Συνέλευση
της Ιατρικής Σχολής,
γ) εισηγείται προς τη Σ.Ε. και τα λοιπά όργανα του Προγράμματος και του Α.Ε.Ι. θέματα σχετικά με την αποτε-
λεσματική λειτουργία του Προγράμματος,
δ) ορίζεται ως Επιστημονικά Υπεύθυνος/η του έργου - προγράμματος έναντι του ΕΛΚΕ σύμφωνα με το
άρθρο 234 του ν. 4957/2022 και ασκεί τις αντίστοιχες
αρμοδιότητες,
ε) παρακολουθεί την υλοποίηση των αποφάσεων των
οργάνων του Προγράμματος και του Εσωτερικού Κανονισμού μεταπτυχιακών και διδακτορικών προγραμμάτων
σπουδών, καθώς και την παρακολούθηση εκτέλεσης του
προϋπολογισμού του Προγράμματος,
στ) ασκεί οποιαδήποτε άλλη αρμοδιότητα, η οποία
ορίζεται στην απόφαση ίδρυσης του Προγράμματος.
Κατά τη λήξη της θητείας της Σ.Ε., με ευθύνη του απερχόμενου Διευθυντή, συντάσσεται αναλυτικός απολο-
γισμός του ερευνητικού και εκπαιδευτικού έργου του
Προγράμματος, καθώς και των λοιπών δραστηριοτήτων του, με στόχο την αναβάθμιση των σπουδών, την
καλύτερη αξιοποίηση του ανθρώπινου δυναμικού, τη
βελτιστοποίηση των υφιστάμενων υποδομών και την
κοινωνικά επωφελή χρήση των διαθέσιμων πόρων του
Προγράμματος.
Ο απολογισμός κατατίθεται στην Ιατρική Σχολή.
Με απόφαση του αρμοδίου κατά περίπτωση οργάνου
δύναται να ορίζεται και ένας αναπληρωτής Επιστημονικά
Υπεύθυνος/η από τα μέλη ΔΕΠ που συμμετέχουν στο
Πρόγραμμα.
Σε περίπτωση παραίτησης ή απώλειας για οποιοδήποτε λόγο του Διευθυντή του Προγράμματος, τα χρέη
αναλαμβάνει το αρχαιότερο μέλος ΔΕΠ κατά προτεραιότητα της βαθμίδας του Καθηγητή, του Αναπληρωτή, και
εφόσον δεν υπάρχει, του μόνιμου Επίκουρου. Η αρχαιότητα καθορίζεται σύμφωνα με το ΦΕΚ διορισμού στην
αντίστοιχη βαθμίδα. Ο ασκών χρέη Διευθυντή έχει τις
αρμοδιότητες του Διευθυντή έως τον ορισμό τακτικού
και ο οποίος πραγματοποιείται εντός τριών μηνών από
την παραίτηση ή την απώλεια. Σε περίπτωση που έχει
οριστεί αναπληρωτής Επιστημονικά Υπεύθυνος, τότε
αυτός αναλαμβάνει χρέη Διευθυντή έως τον ορισμό τακτικού Διευθυντή.
Άρθρο 4
Κατηγορίες Εισακτέων Πτυχιούχων Επιλογή
Μεταπτυχιακών Φοιτητών (ΜΦ)
Στο Πρόγραμμα γίνονται δεκτοί κάτοχοι πτυχίων του
πανεπιστημιακού ή του πρώην τεχνολογικού τομέα της
Ανώτατης Εκπαίδευσης, ή ακαδημαϊκά αναγνωρισμένων
τίτλων ανώτατων ιδρυμάτων της αλλοδαπής προερχόμενοι από Τμήματα Σχολών Επιστημών Υγείας (Ιατρικής,
Οδοντιατρικής) ή συναφών Τμημάτων Σχολών Θετικών
Επιστημών (Βιολογίας, Χημείας, Βιοχημείας, Βιοτεχνολογίας, Μοριακής Βιολογίας, Φαρμακευτικής), καθώς
και πτυχιούχοι τμημάτων συναφούς με το Πρόγραμμα
γνωστικού αντικειμένου.
Το Πρόγραμμα διοργανώνει διαδικασία επιλογής κατόπιν πρόσκλησης εκδήλωσης ενδιαφέροντος η οποία
αναρτάται στη Διαύγεια και στην ιστοσελίδα του Προγράμματος και της Σχολής.
Τα δικαιολογητικά που πρέπει να υποβάλλει ένας
υποψήφιος είναι: 1) Αίτηση συμμετοχής, 2) Αντίγραφο
Πτυχίου ή Πτυχίων και Πιστοποιητικό ισοτιμίας από το
ΔΟΑΤΑΠ, για πτυχιούχους πανεπιστημίων του εξωτερικού (εφόσον υπάρχει). Σε περίπτωση μη κατοχής πι-
στοποιητικού ισοτιμίας από τον ΔΟΑΤΑΠ, η διαπίστωση
της αναγνώρισης του ιδρύματος της αλλοδαπής και του
χορηγούμενου τίτλου ιδρύματος της αλλοδαπής γίνεται
από το Πανεπιστήμιο Κρήτης σύμφωνα με τις διατάξεις
του άρθρου 304 του ν. 4957/2022, 3) Πιστοποιητικό αναλυτικής βαθμολογίας μαθημάτων,
4) Πιστοποιητικό γνώσης αγγλικής γλώσσας σε επίπεδο τουλάχιστον Β2 με βάση το Κοινό Ευρωπαϊκό πλαίσιο
αναφοράς για τις γλώσσες.
Σε περίπτωση που ο τίτλος ή οι τίτλοι σπουδών του υποψηφίου έχουν αποκτηθεί από Εκπαιδευτικό Ίδρυμα αγγλό-
φωνης χώρας ή αγγλόφωνου προγράμματος σπουδών, δεν
απαιτείται η προσκόμιση πιστοποιητικών γλωσσομάθειας,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
5) Κατάλογος δημοσιεύσεων ή επιστημονικών εργασιών
(εφόσον υπάρχουν), 6) Δύο συστατικές επιστολές.
Οι υποψήφιοι που έχουν εκδηλώσει ενδιαφέρον για
το Πρόγραμμα καλούνται σε συνέντευξη. Η προφορική
συνέντευξη αποβλέπει στη διαπίστωση του κατά πόσο
τα προσόντα που αναφέρονται στα υποβληθέντα δικαιολογητικά και στις συστατικές επιστολές του υποψηφίου
ανταποκρίνονται στη γενική κατάρτιση και τις ικανότητές του. Διδάσκοντες του Προγράμματος που δεν είναι
μέλη της Επιτροπής Επιλογής μπορεί να είναι παρόντες,
κατά τη διάρκεια των συνεντεύξεων των υποψηφίων
φοιτητών χωρίς όμως να έχουν δικαίωμα να υποβάλλουν
ερωτήσεις στους υποψηφίους.
Οι υποψήφιοι επιλέγονται με κριτήρια που περιλαμβάνουν: 1) βαθμό πτυχίου, 2) βαθμολογία στα προπτυ-
χιακά μαθήματα τα σχετικά με το αντικείμενο του Προγράμματος, 3) επίδοση στη διπλωματική εργασία εάν
αυτή προβλέπεται στο προπτυχιακό επίπεδο σπουδών,
4) τυχόν ερευνητική δραστηριότητα του υποψηφίου,
5) αξιολόγηση συστατικών επιστολών, 6) πολύ καλή
γνώση της αγγλικής γλώσσας σε επίπεδο τουλάχιστον
B2 με βάση το Κοινό Ευρωπαϊκό πλαίσιο αναφοράς για
τις γλώσσες και 7) επίδοση στην προσωπική συνέντευξη.
Τα παραπάνω κριτήρια συνεκτιμώνται σε βαθμολογική
κλίμακα αξιολόγησης 1-10 (με το 10 να είναι η υψηλότερη βαθμολογία).
Σε περίπτωση ισοβαθμίας οι υποψήφιοι γίνονται δεκτοί ως υπεράριθμοι.
Η αξιολόγηση για την αποδοχή Μεταπτυχιακών Φοιτητών (ΜΦ) στο Πρόγραμμα, γίνεται από 12μελή Επιτροπή
Επιλογής.
Μετά την ολοκλήρωση των συνεντεύξεων, η Επιτροπή
Επιλογής καταρτίζει τους αρχικούς πίνακες των επιτυχόντων και τυχόν επιλαχόντων φοιτητών με βάση τη
σειρά κατάταξης με φθίνουσα σειρά. Οι πίνακες αυτοί
δημοσιοποιούνται στην ιστοσελίδα του Προγράμματος
και της Σχολής.
Τυχόν ενστάσεις (οι οποίες πρέπει να είναι αιτιολογημένες και συγκεκριμένες) γίνονται μέσα σε 7 ημέρες
από την ημερομηνία ανακοίνωσης των αρχικών πινάκων,
εξετάζονται από 3μελή Επιτροπή Ενστάσεων.
Τα πρακτικά της Επιτροπής Επιλογής, υπογεγραμμένα
από όλα τα μέλη της, διαβιβάζονται με ευθύνη του Προέδρου της στη Συνέλευση της Ιατρικής Σχολής, η οποία
εγκρίνει και επικυρώνει τα τελικά αποτελέσματα. Οι επιτυχόντες κατατάσσονται κατά φθίνουσα σειρά επιτυχίας
και οι τυχόν επιλαχόντες αντιστοίχως.
Οι οριστικοί πίνακες επιτυχόντων και τυχόν επιλαχόντων φοιτητών αναρτώνται στην ιστοσελίδα του Προ-
γράμματος.
Εφόσον Μεταπτυχιακός Φοιτητής που έχει επιλεχθεί
να φοιτήσει στο Πρόγραμμα, ενημερώσει εγγράφως ή
ηλεκτρονικά τη Γραμματεία του Προγράμματος ότι δεν
επιθυμεί εν τέλει να εγγραφεί, ή παρέλθει η ημερομηνία
εγγραφής, και διαπιστωμένα η μη εγγραφή του δεν οφείλεται σε λόγους ανωτέρας βίας, τότε με απόφαση του
αρμοδίου οργάνου οι κενές θέσεις επιτυχόντων δύναται
να καλυφθούν από τους επιλαχόντες, εφόσον υπάρχουν,
σύμφωνα με τη σειρά κατάταξής τους.
Οι εγγραφές των ΜΦ στο Πρόγραμμα διεξάγονται πριν
την έναρξη των μαθημάτων του α’ χειμερινού εξαμήνου
σπουδών.
Ειδική μέριμνα λαμβάνεται για την υποστήριξη των
αλλοδαπών μεταπτυχιακών φοιτητών/τριών. Για τον
σκοπό αυτό το Πρόγραμμα συνεργάζεται καθόλη τη διάρκεια των σπουδών τους με τη Μονάδα Υποστήριξης
Αλλοδαπών Φοιτητών και μεριμνά για την ομαλή τους
ένταξη στο ακαδημαϊκό περιβάλλον.
Για τους επιτυχόντες/ούσες που ανήκουν στην κατηγορία ΑμΕα ή ατόμων με ειδικές εκπαιδευτικές ανάγκες, το
Πρόγραμμα συνεργάζεται με τη Μονάδα Ισότιμης Πρόσβασης Ατόμων με Αναπηρία και Ειδικές Εκπαιδευτικές
Ανάγκες.
Άρθρο 5
Αναλυτικό Πρόγραμμα Σπουδών
Η χρονική διάρκεια των σπουδών για την απονομή του
Διπλώματος Μεταπτυχιακών Σπουδών (Δ.Μ.Σ.) ορίζεται
σε τέσσερα (4) ακαδημαϊκά εξάμηνα.
Για την ολοκλήρωση του Προγράμματος και την απονομή του ΔΜΣ απαιτούνται εκατόν είκοσι (120) Ευρω-
παϊκές Πιστωτικές Μονάδες (ECTS), και συγκεκριμένα:
α) 30 ECTS από την επιτυχή ολοκλήρωση των έξι (6)
υποχρεωτικών μαθημάτων στο α’ εξάμηνο σπουδών,
β) 30 ECTS από την επιτυχή ολοκλήρωση των τριών
(3) υποχρεωτικών μαθημάτων και των δύο (2) υποχρεωτικών Προχωρημένων Εργαστηριακών Ασκήσεων στο
β’ εξάμηνο σπουδών,
γ) 30 ECTS από την επιτυχή εκπόνηση της υποχρεωτικής πρωτότυπης έρευνας στο γ’ εξάμηνο σπουδών,
δ) 30 ECTS από την επιτυχή εκπόνηση και παρουσίαση της υποχρεωτικής Μεταπτυχιακής Εργασίας στο
δ’ εξάμηνο σπουδών.
Ως Γλώσσα του Προγράμματος τόσο στη διδασκαλία
όσο και στη συγγραφή της μεταπτυχιακής εργασίας ορίζεται η αγγλική.
Το Πρόγραμμα είναι πλήρους φοίτησης και η παρακολούθηση υποχρεωτική.
Η εκπαιδευτική διαδικασία του Προγράμματος πραγματοποιείται με φυσική παρουσία των φοιτητών. Δύ-
ναται με αιτιολογημένη απόφαση της Συνέλευσης της
Ιατρικής Σχολής να προσφερθούν μαθήματα με σύγχρονη εξ αποστάσεως διδασκαλία σε ποσοστό που δεν θα
υπερβαίνει το είκοσι πέντε τοις εκατό (25%) των πιστωτικών μονάδων του Προγράμματος.
Στα μαθήματα του Προγράμματος δίδεται έμφαση
στην ανάπτυξη της κρίσης των ΜΦ με την ανάθεση συγγραφής άρθρων ανασκόπησης, την συχνή παρουσίαση
πρωτότυπων ερευνητικών άρθρων και την συγγραφή
ερευνητικής πρότασης. Στα μεταπτυχιακά μαθήματα
περιλαμβάνεται μεταπτυχιακό εργαστήριο (graduate
lab) το οποίο αποσκοπεί στην εξοικείωση των ΜΦ σε
ερευνητικά πρωτόκολλα και σε μια πρώτη άμεση επαφή
τους με το εργαστήριο και τους κανόνες λειτουργίας του.
Κατά την διάρκεια του πρώτου εξαμήνου, το πρόγραμμα εμπλουτίζεται με ειδικά σεμινάρια προσκεκλημένων
ομιλητών και επιμορφωτικά σεμινάρια σε θέματα σωστών πρακτικών παρουσίασης εργασιών, δεοντολογίας,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
ασφάλειας εργαστηρίων και συγγραφής ερευνητικών
προτάσεων.
Στον πρώτο χρόνο σπουδών για την απόκτηση ΔΜΣ,
η παρακολούθηση των μεταπτυχιακών μαθημάτων που
ορίζονται από το Πρόγραμμα Σπουδών είναι υποχρεωτική. Το περιεχόμενο και η διάρκεια των μαθημάτων
καθορίζονται κάθε χρόνο από τη Σ.Ε. Οι MΦ μπορούν
να παρακολουθήσουν μεταπτυχιακά μαθήματα άλλου
ΠΜΣ μετά από έγκριση της Σ.Ε., που είναι η μόνη αρμόδια επιτροπή για την καθοδήγηση και παρακολούθηση
των MΦ κατά την διάρκεια των σπουδών τους. Κατά τη
διάρθρωση των μαθημάτων θα αξιοποιηθεί, στο μέγιστο
δυνατό βαθμό, η μορφή των πολλαπλών αυτόνομων
θεματικών ενοτήτων (modular courses) έτσι ώστε να
είναι εφικτή η ανάθεση ενός μαθήματος ή μιας ενότητας του μαθήματος σε προσκεκλημένο διδάσκοντα από
Πανεπιστήμιο ή Ερευνητικό Κέντρο της ημεδαπής ή της
αλλοδαπής.
Τροποποίηση του προγράμματος των μαθημάτων,
ανακατανομή μαθημάτων μεταξύ των εξαμήνων, ορισμός ή τροποποίηση των πιστωτικών μονάδων (ECTS)
ανά μάθημα καθώς και προσθήκη μαθημάτων, μπορούν
να επέλθουν με αποφάσεις των αρμοδίων οργάνων.
Το ενδεικτικό πρόγραμμα σπουδών ανά εξάμηνο διαμορφώνεται ως εξής:
Ενδεικτικός Τίτλος Μαθήματος
Πιστωτικές μονάδες
(ECTS)
Α’ ΕΞΑΜΗΝΟ
Μεταβολικά και Καρδιαγγειακά Νοσήματα
Metabolic and Cardiovascular Diseases
Αυτοάνοσα/Φλεγμονώδη και Λοιμώδη Νοσήματα
Autoimmune/Inflamatory/Infectious Diseases
Βιοστατιστική, Κλινική Μεθοδολογία και Επιδημιολογία
Biostatistics, Clinical Methodology and Epidemiology
Νεοπλασματικά Νοσήματα
Neoplasmatic Diseases
Εκπαίδευση στη συγγραφή πρωτότυπων ερευνητικών άρθρων, άρθρων ανασκόπησης
και ερευνητικών προτάσεων- Δεοντολογία και Ασφάλεια Εργαστηρίου
Writing and presentation of original papers, review articles and research proposals Ethics and Laboratory Safety
Νευροψυχιατρικά Νοσήματα
Neuropsychiatric Diseases
Σύνολο ECTS
Β’ ΕΞΑΜΗΝΟ
Αναγεννητική Ιατρική και Βλαστοκύτταρα
Regenerative Medicine and Stem Cells
Εισαγωγή στη Βασική Ερευνητική Μεθοδολογία
Introduction to Basic Research Methodology
Βασική Εργαστηριακή Άσκηση
Graduate Laboratory Training
1η Προχωρημένη Εργαστηριακή Άσκηση (ΠΕΑ)
1st Laboratory Rotation
2η Προχωρημένη Εργαστηριακή Άσκηση (ΠΕΑ)
2nd Laboratory Rotation
Σύνολο ECTS
Γ ’ΕΞΑΜΗΝΟ
Εκπόνηση Πρωτότυπης Έρευνας
Original Research
Σύνολο ECTS
Δ’ ΕΞΑΜΗΝΟ
Εκπόνηση Πρωτότυπης Έρευνας και Συγγραφή Μεταπτυχιακής Εργασίας
Original Research and Master Thesis Writing
Σύνολο ECTS
Γενικό Σύνολο ECTS
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
Αναλυτικά:
Α’ Εξάμηνο
Μάθημα: Μεταβολικά
και Καρδιαγγειακά Νοσήματα
Το μάθημα περιλαμβάνει καθημερινές διαλέξεις διάρκειας 2-3 ωρών, παρουσιάσεις φοιτητών σε ερευνητικά
άρθρα σύγχρονης βιβλιογραφίας και σύνταξη δυο άρθρων κριτικής ανασκόπησης της πρόσφατης βιβλιογρα-
φίας σε θέματα που αφορούν πρωτεΐνες που ενέχονται
στην αθηροσκλήρωση και το διαβήτη.
Στην έναρξη του μαθήματος γίνονται εισαγωγικές
διαλέξεις που καλύπτουν την φυσιολογία και την παθοφυσιολογία καρδιαγγειακών και πνευμονολογικών
νοσημάτων, νεφρικών και νευρολογικών ασθενειών καθώς και τις γενετικές μεθοδολογίες στη διάγνωση και
τη θεραπεία των ασθενειών. Στη συνέχεια διδάσκονται
η βιοχημεία και η γενετική λιποπρωτεινών και των υποδοχέων τους με έμφαση στο ρόλο της από A-I και από E
στην ομοιόσταση της χοληστερόλης και στην συμβολή
της αποE στη νόσο Alzheimer. Ακολουθούν διαλέξεις
με συμμετοχή κυρίως επισκεπτών καθηγητών που καλύπτουν ποικίλες πτυχές του διαβήτη. Αυτό περιλαμ-
βάνει το ρόλο του ήπατος, σκελετικού μυός, λιπώδους
ιστού και της εγγενούς ανοσολογικής απόκρισης στο
διαβήτη τύπου ΙΙ. Παράλληλα, παρουσιάζεται ο ρόλος
της θερμογένεσης στη μεταβολική ομοιόσταση, στη σηματοδότηση ινσουλίνης και στο μεταβολικό σύνδρομο.
Στη συνέχεια ακολουθούν διαλέξεις για τον καρδιακό
μεταβολισμό, τη βιολογία και φαρμακολογία των υπερλιπιδαιμιών και τη σεπτική καρδιομυοπάθεια. Σε επόμενες
διαλέξεις καλύπτεται η ηλεκτροφυσιολογία καναλιών
ιόντων και η λειτουργία υποδοχέων συζευγμένων με G
πρωτεΐνες και η φαρμακολογία των παραπάνω πρωτεϊνών. Το πρόγραμμα ολοκληρώνεται με διαλέξεις για την
εγγενή ανοσία, την αναστροφή της αθηροσκλήρωσης
και το ρόλο που παίζει στην αναστροφή ο διαβήτης και
η λειτουργικότητα της HDL χοληστερόλης.
Στο τέλος του μαθήματος γίνονται παρουσιάσεις διδακτορικών διατριβών φοιτητών που εκπόνησαν τις δια-
τριβές τους τη Βοστώνη σε συνεργασία με την Ιατρική
σχολή Κρήτης.
Μάθημα: Αυτοάνοσα/Φλεγμονώδη και Λοιμώδη Νοσήματα:
Το μάθημα έχει ως στόχο να παρέχει γνώση βασικής
και προηγμένης ανοσολογίας και των ανοσολογικών μηχανισμών στην υγεία και τα νοσήματα, να εκτεθούν οι
φοιτητές στο πεδίο της ανοσολογικής έρευνας, να τους
βοηθήσει να κατανοήσουν την πειραματική προσέγγιση
και μεθοδολογία in vitro και in vivo καθώς και τη χρήση
ορισμένων ζωικών μοντέλων. Διαλέξεις δίνονται από ειδικούς στον χώρο της ανοσολογίας οι οποίοι συστήνουν
βιβλιογραφία και τους κατευθύνουν σε κριτική ανάλυση
στο συγκεκριμένο πεδίο. Eπίσης, γίνεται παρουσίαση
πρωτότυπων εργασιών δημοσιευμένων σε υψηλής απήχησης περιοδικά ανοσολογίας, με στόχο οι φοιτητές να
εξοικειωθούν με την κριτική ανάγνωση των εργασιών
και τον σχεδιασμό πειραμάτων. Διδάσκεται στο πρώτο
εξάμηνο σπουδών. Το διδακτικό υλικό αποτελείται από
πρωτότυπα άρθρα και άρθρα ανασκόπησης. Η αξιολόγηση γίνεται με ερωτήσεις πάνω σε προτεινόμενη βι-
βλιογραφία.
Μάθημα: Βιοστατιστική, Κλινική Μεθοδολογία και
Επιδημιολογία
Το μάθημα στοχεύει στην εξοικείωση των φοιτητών με
τις βασικές έννοιες επιδημιολογίας, κλινικής μεθοδολογίας και βιοστατιστικής που εφαρμόζονται σε επίπεδο
κλινικής και βιοϊατρικής έρευνας. Οι διδάσκοντες είναι
μέλη ΔΕΠ της Ελλάδας και του εξωτερικού και μεταδιδακτορικοί ερευνητές με ερευνητική και κλινική εμπειρία
στην εφαρμογή των παραπάνω αρχών και μεθοδολογιών. Επιπλέον, συμμετέχουν στελέχη της φαρμακοβιο-
μηχανίας που δίνουν διαλέξεις ως προς την υλοποίηση
τυχαιοποιημένων κλινικών μελετών και την ανάπτυξη
καινοτόμων σχεδιασμών τους. Το μάθημα διδάσκεται
στο πρώτο εξάμηνο σπουδών και προετοιμάζει τους
μεταπτυχιακούς φοιτητές για το σχεδιασμό, υλοποίηση
και στατιστική ανάλυση αποτελεσμάτων στα πλαίσια
της μεταπτυχιακής τους εργασίας. Το διδακτικό υλικό
αποτελείται από πρωτότυπα άρθρα και άρθρα ανασκόπησης και πρακτική εμπειρία (hands-on) σε στατιστικά
πακέτα. Η αξιολόγηση γίνεται με τελική γραπτή εξέταση.
Μάθημα: Νεοπλασματικά Νοσήματα
Το μάθημα έχει ως στόχο την εξοικείωση των φοιτητών
με τη βιολογία της ογκογένεσης. Οι φοιτητές γίνονται
κοινωνοί μιας ολιστικής προσέγγισης στη γνώση μέσα
από την ανάλυση των κυτταρικών και μοριακών μηχανισμών που υποθάλπουν την κακοήθεια, παραδείγματα
νεοπλασιών, και τη διδασκαλία σε χημικές, γονιδιακές και
ανοσολογικές θεραπείες.
Το διδακτικό υλικό αποτελείται από πρωτότυπα άρθρα
και άρθρα ανασκόπησης. Η αξιολόγηση γίνεται με γραπτή εξέταση και στη βάση παρουσιάσεων των φοιτητών
σε θέματα καινοτομίας και καινοτόμων αντικαρκινικών
θεραπειών.
Μάθημα: Εκπαίδευση στη συγγραφή πρωτότυπων
ερευνητικών άρθρων, άρθρων ανασκόπησης και ερευνητικών προτάσεων-Δεοντολογία και Ασφάλεια Εργα-
στηρίου
To μάθημα στοχεύει την ανάπτυξη συμπληρωματικών
δεξιοτήτων όπως: Πώς οργανώνεται μια παρουσίαση
ερευνητικού paper ή ανασκόπησης, πώς κάνουμε μια
δημόσια ομιλία, εξάσκηση στη συγγραφή ερευνητικής
πρότασης και παρουσίασης της. Δίνονται οδηγίες ηθικής
στην έρευνα και αναλύονται οι βασικοί κανόνες ασφάλειας σε εργαστηριακό περιβάλλον.
Μάθημα: Νευροψυχιατρικά Νοσήματα
Το μάθημα αποσκοπεί στο να εκθέσει τους φοιτητές
στη μοριακή παθοφυσιολογία, συμπεριλαμβανομένης
και της γενετικής βάσης των νευροψυχιατρικών νοσημάτων. Έχοντας ως βάση τη γνώση της μοριακής βάσης
των νοσημάτων αυτών, γίνεται σε δεύτερο επίπεδο καλύτερη κατανόηση της κλινικής τους εικόνας όσο και της
θεραπευτικής αντιμετώπισης τους. Στα πλαίσια αυτού
του μαθήματος γίνεται επίσης συζήτηση τόσο για συχνά
νευροψυχιατρικά νοσήματα, όπως οι άνοιες, τα εξωπυραμιδικά σύνδρομα, οι επιληψίες και οι απομυελινωτι-
κές νόσοι, αλλά και για σπανιότερα νοσήματα με ισχυρή
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
γενετική βάση, όπως η νόσος κινητικού νευρώνα, οι πολυνευροπάθειες, οι μυοπάθειες κ.τ.λ. Το διδακτικό υλικό
αποτελείται από άρθρα ανασκόπησης και σημειώσεις/
παρουσιάσεις μαθημάτων και οι φοιτητές αξιολογούνται
με παρουσιάσεις πάνω σε θέματα σχετικά με το μάθημα.
Β’ Εξάμηνο
Μάθημα: Αναγεννητική Ιατρική
και Βλαστοκύτταρα
Το μάθημα στοχεύει να εισάγει τους φοιτητές στις έννοιες της βιολογίας των βλαστοκυττάρων, συμπεριλαμ-
βανομένων των τύπων και της προέλευσης τους.
Δίνεται έμφαση στις εφαρμογές τους σε προκλινική
και μεταφραστική έρευνα.
Διδάσκεται στο δεύτερο εξάμηνο σπουδών και συμμετέχουν στη διδασκαλία άτομα με πολύ ειδικές γνώσεις
τόσο από τον ακαδημαϊκό όσο και από τον εργαστηριακό χώρο.
Το διδακτικό υλικό αποτελείται από πρωτότυπα άρθρα
και άρθρα ανασκόπησης. Η αξιολόγηση γίνεται με γραπτή εξέταση και την παρουσίαση ενός άρθρου.
Μάθημα: Εισαγωγή στη Βασική Ερευνητική Μεθοδολογία
Το μάθημα έχει ως στόχο την εξοικείωση των φοιτητών
με τις σύγχρονες μεθοδολογίες στην βιοϊατρική έρευνα. Οι διδάσκοντες είναι επιλεγμένοι νέοι ερευνητές-
μεταδιδάκτορες, με σημαντική πρόσφατη ερευνητική
δραστηριότητα, οι οποίοι μεταφέρουν τις γνώσεις και
τις εμπειρίες τους πάνω σε ερευνητικές μεθοδολογίες
αιχμής στους φοιτητές.
Στελέχη της εγχώριας φαρμακοβιομηχανίας επίσης
δίνουν διαλέξεις πάνω σε μεθοδολογίες ανάπτυξης
φαρμάκων αλλά και πάνω στις προοπτικές μελλοντικής
καριέρας στην φαρμακοβιομηχανία. Τα μάθημα διδάσκεται στο δεύτερο εξάμηνο σπουδών και προετοιμά-
ζει τους φοιτητές για την ερευνητική τους απασχόληση
στα rotations και στην μεταπτυχιακή τους εργασία. Το
διδακτικό υλικό αποτελείται από πρωτότυπα άρθρα και
άρθρα ανασκόπησης. Η αξιολόγηση γίνεται με τελικά
γραπτή εξέταση.
Βασική Εργαστηριακή Άσκηση
Στη Βασική Εργαστηριακή Άσκηση, οι φοιτητές εισάγονται για πρώτη φορά στους κανόνες ασφάλειας των
εργαστηρίων. Επίσης, εκπαιδεύονται σε βιοχημικές και
μοριακές τεχνικές και στην χρήση επιστημονικού εξοπλισμού υψηλής τεχνολογίας από έμπειρα μέλη της σχολής.
Κάθε τεχνική παρουσιάζεται σε θεωρητικό και τεχνικό
επίπεδο δίνοντας ένα ισχυρό υπόβαθρο στον τρόπο οργάνωσης και εφαρμογής των πρωτοκόλλων που απαι-
τούνται για την υποστήριξη των ερευνητικών δραστηριοτήτων. Το μάθημα πραγματοποιείται σε διαφορετικά
εργαστήρια και οι φοιτητές εκπαιδεύονται στην ομαδική
εργασία και την καλή εργαστηριακή πρακτική.
Προχωρημένες Εργαστηριακές Ασκήσεις (ΠΕΑ ή
rotations).
Κατά τη διάρκεια του πρώτου έτους πραγματοποιούνται δύο προχωρημένες εργαστηριακές ασκήσεις (ΠΕΑ
ή rotations) που αντιστοιχούν συνολικά σε 20 μονάδες
ECTS (10 μονάδες ECTS για κάθε άσκηση). Oι φοιτητές
τοποθετούνται σε δυο διαφορετικά εργαστήρια για διάστημα τριών μηνών στο καθένα και υπό την καθοδήγηση
μέλους ΔΕΠ ή ερευνητικού προσωπικού εξοικειώνονται
με το εργαστηριακό περιβάλλον συμμετέχοντας ενεργά
στις εργασίες της ερευνητικής ομάδας. Γίνεται ανάθεση
ενός μικρού ερευνητικού προγράμματος και στο τέλος
κάθε τριμηνιαίας άσκησης συντάσσουν μια αναφορά πεπραγμένων η οποία αξιολογείται από τον Επιβλέποντα.
Ο κατάλογος των εργαστηρίων στα οποία οι φοιτητές
μπορούν να εκπονήσουν ΠΕΑ ή/και Διπλωματική Εργασία καταρτίζεται από τη ΣΕ για κάθε ακαδημαϊκό έτος. Οι
ΠΕΑ γίνονται σε δύο διαφορετικές ερευνητικές ομάδες,
υπό την επίβλεψη διδασκόντων του Προγράμματος. Ως
διδάσκων του Προγράμματος θεωρείται κάθε μέλος ΔEΠ
ή Ερευνητής που συμμετέχει στην εκπαίδευση των ΜΦ
του Προγράμματος, συμπεριλαμβανομένων και των εξωτερικών συνεργατών του Προγράμματος της ημεδαπής
και αλλοδαπής. Κατά την διάρκεια της ΠΕΑ, οι MΦ υποχρεούνται να εκτελέσουν μικρό ερευνητικό πρόγραμμα
συμμετέχοντας ενεργά στις εργασίες της ερευνητικής
ομάδας. H επίδοση στις ασκήσεις αυτές βαθμολογείται
από τους υπευθύνους.
Ο καθορισμός των ΠΕΑ θα γίνεται από την ΣΕ. Σε όλες
τις περιπτώσεις, ταυτόχρονη ΠΕΑ δύο ή περισσοτέρων
MΦ στο ίδιο εργαστήριο δεν επιτρέπεται, εφ’ όσον
υπάρχουν διαθέσιμα εργαστήρια. Την ευθύνη της ΠΕΑ
μπορεί να έχουν μόνο διδάσκοντες του Προγράμματος.
Ενδεχομένως ο υπεύθυνος της ΠΕΑ μπορεί να αναθέσει
την εποπτεία του MΦ σε μεταδιδακτορικό συνεργάτη ή
ειδικευμένο συνεργάτη της ερευνητικής του/της ομάδας,
που υποχρεούται να συνυπογράψει την τελική έκθεση
που υποβάλλεται στην γραμματεία του Προγράμματος
σε ειδικό έντυπο μετά την λήξη της άσκησης.
Τέλος, είναι δυνατή η εργαστηριακή άσκηση υπό την
καθοδήγηση μέλους ΔEΠ ή ερευνητή, που βρίσκεται
εκτός Πανεπιστημίου Κρήτης, εφ’ όσον υπάρχει αντικειμενική δυνατότητα υπεύθυνης παρακολούθησης της
ΠΕΑ. Προβλήματα που τυχόν προκύπτουν από την τήρηση των ανωτέρω επιλύονται από τη ΣE.
Εκπόνηση πρωτότυπης έρευνας και συγγραφή μεταπτυχιακής εργασίας
Στη διάρκεια του δεύτερου έτους σπουδών ο φοιτητής εκπονεί τη μεταπτυχιακή εργασία σε εργαστήριο
προτίμησης του, συνεργαζόμενο με το Πρόγραμμα και
με βάση τα ερευνητικά του ενδιαφέροντα. Η εργασία
εκπονείται με κύριο Επιβλέποντα μέλος του Προγράμματος, συνίσταται σε πρωτότυπη ερευνητική εργασία,
επεξεργασία αποτελεσμάτων και συγγραφή κειμένου.
Κανόνες εξετάσεων και Αξιολόγηση επιδόσεων Μ.Φ.
Οι εξετάσεις στα μαθήματα του πρώτου και δεύτερου
εξαμήνου είναι προφορικές (παρουσίαση εργασίας) και
γραπτές.
Βαθμολογία μαθημάτων - προχωρημένων εργαστηριακών ασκήσεων - μεταπτυχιακών εργασιών και βαθ-
μολογική κλίμακα
Ο Μ.Φ. βαθμολογείται με την κλίμακα του 10 με βαθμό
προβιβάσιμο το 7.0.
Κατά τη διάρκεια των σπουδών του/της, ο/η MΦ
υποχρεούται να έχει ολοκληρώσει τις 2 προχωρημένες
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
εργαστηριακές ασκήσεις και να έχει ελάχιστο μέσο όρο
βαθμολογίας 7/10 στα μαθήματα του Προγράμματος και
στις 2 προχωρημένες εργαστηριακές/κλινικές ασκήσεις
(οι δύο μέσοι όροι δεν συμψηφίζονται).
Στα πλαίσια της εκπαίδευσής τους, οι MΦ υποχρεούνται να επικουρούν τα μέλη ΔEΠ στην εκτέλεση των
εκπαιδευτικών τους καθηκόντων (εργαστήρια, φροντιστήρια, επιτηρήσεις). H αναγνώριση του έργου τους γί-
νεται με την έκδοση σχετικής βεβαίωσης από την Ιατρική
Σχολή.
Επανεξέταση μαθημάτων
Σε περίπτωση αποτυχίας ο Μ.Φ. έχει τη δυνατότητα να
επανεξεταστεί άλλη μια φορά. Σε περίπτωση δεύτερης
αποτυχίας ο Μ.Φ. εξετάζεται, ύστερα από αίτησή του,
από τριμελή επιτροπή μελών Δ.Ε.Π. της Ιατρικής Σχολής,
οι οποίοι έχουν το ίδιο ή συναφές γνωστικό αντικείμενο
με το εξεταζόμενο μάθημα και ορίζονται από τη Συνέλευση του Σχολής. Από την επιτροπή εξαιρείται ο υπεύ-
θυνος της εξέτασης διδάσκων.
Μεταπτυχιακή Εργασία
Ο/Η ΜΦ υποβάλλει στη Γραμματεία του Προγράμματος μέχρι τα τέλη του β’ εξαμήνου, αίτηση προς τη
Συντονιστική Επιτροπή στην οποία αναγράφεται ο προτεινόμενος τίτλος της εργασίας και η 3μελής εξεταστική
επιτροπή. Τα μέλη της Τριμελούς Εξεταστικής Επιτροπής
πρέπει να έχουν την ίδια ή συναφή επιστημονική ειδικότητα με το γνωστικό αντικείμενο του Προγράμματος.
Η Συνέλευση της Ιατρικής Σχολής ορίζει τον Επιβλέποντα Καθηγητή και τα άλλα δύο μέλη της Τριμελούς
Εξεταστικής Επιτροπής της μεταπτυχιακής εργασίας,
έπειτα από τεκμηριωμένη εισήγηση ότι το αντικείμενο
της εργασίας είναι ίδιο ή συναφές με το περιεχόμενο
σπουδών του Προγράμματος και την επιστημονική
ειδικότητα των μελών της Τριμελούς Εξεταστικής Επιτροπής.
Ο/Η ΜΦ ο οποίος δεν καταθέτει την αίτηση μέχρι αρχές του γ’ εξαμήνου μεταθέτει, με δική του/της ευθύνη,
κατά ένα τουλάχιστον εξάμηνο την έναρξη εκπόνησης
της Μεταπτυχιακής Εργασίας.
Επίβλεψη Μεταπτυχιακών Εργασιών
Δικαίωμα επίβλεψης μεταπτυχιακών εργασιών έχουν:
Η επίβλεψη των μεταπτυχιακών εργασιών γίνεται σύμφωνα με την κείμενη νομοθεσία και τις διατάξεις του
Κανονισμού Μεταπτυχιακών Σπουδών του Πανεπιστημίου Κρήτης.
Παρουσίαση και ολοκλήρωση της Μεταπτυχιακής
Εργασίας
Μετά την εκπόνηση της Μεταπτυχιακής Εργασίας ο/η
ΜΦ υποβάλλει στον Επιβλέποντα και στα άλλα δύο μέλη
της Τριμελούς Εξεταστικής Επιτροπής αντίγραφα της τελικής Μεταπτυχιακής Εργασίας. Εφόσον υπάρχει θετική
κρίση από την Τριμελή Εξεταστική Επιτροπή, ορίζεται
από τη Συνέλευση της Ιατρικής Σχολής η ημερομηνία
και ο τόπος της δημόσιας υποστήριξης/αξιολόγησης της
Μεταπτυχιακής Εργασίας.
Κατά την παρουσίαση - υποστήριξη της Μεταπτυχιακής Εργασίας, γίνεται σχολιασμός από την Τριμελή Εξε-
ταστική Επιτροπή και ακολουθεί τελική αξιολόγηση και
βαθμολόγηση της εργασίας.
Μετά την παρουσίαση - υποστήριξη της Μεταπτυχιακής Εργασίας, η Τριμελής Εξεταστική Επιτροπή συντάσ-
σει και υπογράφει πρακτικό Δημόσιας Παρουσίασης της
Μεταπτυχιακής Εργασίας στο οποίο αναγράφονται τυχόν παρατηρήσεις ή σχόλια καθώς και ο τελικός βαθμός
της εργασίας.
Στην περίπτωση αρνητικής κρίσης, υπάρχει η δυνατότητα εκ νέου υποβολής της Μεταπτυχιακής Εργασίας
μετά από δύο μήνες αφού βελτιώσει την εργασία ο/η
ΜΦ σύμφωνα με τις παρατηρήσεις της Τριμελούς Εξεταστικής Επιτροπής.
Σε περίπτωση 2ης αρνητικής κρίσης, η Σ.Ε. εισηγείται
στη Συνέλευση της Ιατρικής Σχολής τον αποκλεισμό
του/της ΜΦ από τη χορήγηση του Διπλώματος Μεταπτυχιακών Σπουδών και τη διαγραφή του/της από το
Πρόγραμμα.
Το κείμενο της εργασίας πρέπει να πληροί τις προδιαγραφές και τη δομή μιας επιστημονικής εργασίας
δηλαδή να περιλαμβάνει περιγραφή του θέματος της
εργασίας, περιγραφή των πορισμάτων - αποτελεσμάτων
της εργασίας, τη μεθοδολογία, παραδοχές, βιβλιογραφία
και άλλα τυχόν αναγκαία υποστηρικτικά ή επεξηγηματικά στοιχεία (αναγκαία σχήματα, διαγράμματα, φωτογρα-
φίες εικόνες κ.λπ.). Συντάσσεται στην αγγλική γλώσσα
και συνοδεύεται από μια σύντομη περίληψη 300 λέξεων
περίπου στην ελληνική και στην αγγλική γλώσσα. Στις
πρώτες σελίδες της εργασίας ο/η ΜΦ πρέπει να δηλώνει
ότι η εργασία αυτή δεν αποτελεί προϊόν λογοκλοπής
ούτε στο σύνολο ούτε σε επιμέρους τμήματα αυτής. Η
έκταση της εργασίας μπορεί να είναι από 12.000 έως
15.000 λέξεις.
Το τελικό πλήρες αντίγραφο της Μεταπτυχιακής Εργασίας υποβάλλεται, μετά την αποδοχή της, στη βιβλιο-
θήκη του Π.Κ. σε έντυπη και ηλεκτρονική μορφή καθώς
και σε έντυπη μορφή το αρχείο που διατηρείται στην
Ιατρική Σχολή.
Για τα πνευματικά δικαιώματα επί της μεταπτυχιακής
εργασίας ισχύουν όσα ορίζονται στον Κανονισμό Μεταπτυχιακών Σπουδών του Π.Κ. και στην κείμενη νομο-
θεσία.
Αναστολή/παράταση φοίτησης
Οι ΜΦ έχουν δικαίωμα να ζητήσουν, με αίτησή τους,
αναστολή/παράταση φοίτησης. Η αναστολή/παράταση
φοίτησης εγκρίνεται, μετά από εισήγηση της Σ.Ε., από
τη Συνέλευση της Ιατρικής Σχολής για αποδεδειγμένα
σοβαρούς λόγους και μόνο μια φορά για ένα ακαδημαϊκό
έτος. Αναστολή/παράταση φοίτησης περισσότερο από
ένα ακαδημαϊκό έτος, μπορεί να χορηγηθεί μόνο σε περιπτώσεις παρατεταμένης ασθένειας, που πιστοποιείται
από δημόσιο φορέα.
Οι ΜΦ που έχουν λάβει αναστολή σπουδών, δεν έχουν
τη φοιτητική ιδιότητα καθ’ όλο το χρονικό διάστημα της
διακοπής των σπουδών τους. Τα εξάμηνα αναστολής της
φοιτητικής ιδιότητας δεν προσμετρώνται στην προβλεπόμενη ανώτατη διάρκεια κανονικής φοίτησης.
Η αναστολή/παράταση σπουδών δύναται να λήξει
νωρίτερα από το προβλεπόμενο διάστημα μετά από
σχετική αιτιολογημένη αίτηση πρόωρης διακοπής της
αναστολής σπουδών.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
Επανέναρξη φοίτησης μετά από την αναστολή φοίτησης
ΜΦ που θα συνεχίσει τη φοίτησή του είναι υποχρεωμένος να παρακολουθήσει όλα τα μαθήματα, σεμινάρια,
κ.λ.π., στα οποία δεν είχε αξιολογηθεί επιτυχώς πριν από
τη αναστολή της φοίτησής του. ΜΦ που επανέρχεται
μετά από αναστολή φοίτησης, εξακολουθεί να υπάγεται
στο καθεστώς φοίτησης του έτους εγγραφής του.
Διαγραφή μεταπτυχιακών φοιτητών
Η Σ.Ε δύναται με αιτιολογημένη εισήγηση να προτείνει
προς τη Συνέλευση της Ιατρικής Σχολής τη διαγραφή
ΜΦ. Ενδεικτικοί λόγοι διαγραφής είναι οι παρακάτω:
α) Αίτηση του/της ΜΦ,
β) το υψηλό ποσοστό απουσιών και η ανεπαρκής επίδοση στα μαθήματα του Προγράμματος,
γ) η συμπεριφορά που προσβάλλει την ακαδημαϊκή
δεοντολογία κατά την κείμενη νομοθεσία ή κατά τον
κώδικα δεοντολογίας.
H αξιολόγηση της επίδοσης των ΜΦ στα μαθήματα
και τις προχωρημένες εργαστηριακές ασκήσεις καθώς
και η συνολική εκτίμηση για τις δυνατότητες του MΦ να
ανταποκριθεί στις απαιτήσεις του Προγράμματος, αποτελούν βασικά κριτήρια για τη συνέχιση των σπουδών
των ΜΦ στο Πρόγραμμα.
Προϋποθέσεις για τη λήψη Διπλώματος Μεταπτυχιακών Σπουδών (Δ.Μ.Σ.)
O MΦ θεωρείται ότι περάτωσε επιτυχώς τις σπουδές
του και του απονέμεται το ΔΜΣ εφ’ όσον:
α) συμπλήρωσε τα απαιτούμενα εξάμηνα σπουδών,
β) περάτωσε επιτυχώς τα μαθήματα και τις 2 ΠΕΑ με
βαθμό 7,
γ) ολοκλήρωσε την εκπόνηση μεταπτυχιακής έρευνας
και συνέγραψε τη μεταπτυχιακή εργασία η οποία και
εγκρίθηκε από τους βαθμολογητές με βαθμό 7,
δ) συμπλήρωσε τουλάχιστον 120 μονάδες ECTS.
Επίσης, ο ΜΦ πρέπει να έχει εκπληρώσει τυχόν οικονομικές υποχρεώσεις στο Πρόγραμμα.
Άρθρο 6
Υποχρεώσεις
και Δικαιώματα Μεταπτυχιακών Φοιτητών
Υποχρεώσεις Μεταπτυχιακών Φοιτητών
Κάθε υποψήφιος ΜΦ, πριν εγγραφεί στο Πρόγραμμα,
πρέπει να λαμβάνει γνώση του Κανονισμού Λειτουργίας του Προγράμματος και να αποδέχεται τους κανόνες
λειτουργίας του. Η αποδοχή του Κανονισμού συνιστά
βασική προϋπόθεση για την απόκτηση και διατήρηση
της ιδιότητας του ΜΦ. Οι υποψήφιοι ΜΦ εγγράφονται
και συμμετέχουν στο Πρόγραμμα υπό τους προβλεπόμενους όρους και τις προϋποθέσεις.
Γενικές υποχρεώσεις ΜΦ
Οι ΜΦ έχουν τις κάτωθι υποχρεώσεις:
- Να παρακολουθούν ανελλιπώς τα μαθήματα του
ισχύοντος προγράμματος σπουδών.
- Να υποβάλλουν τις απαιτούμενες εργασίες μέσα στις
καθορισμένες προθεσμίες.
- Να προσέρχονται στις προβλεπόμενες εξετάσεις.
- Να σέβονται και να τηρούν τον Κανονισμό Μεταπτυχιακών Σπουδών, τις αποφάσεις των οργάνων του
Προγράμματος, του Π.Κ., καθώς και την ακαδημαϊκή
δεοντολογία.
Δικαιώματα Μεταπτυχιακών Φοιτητών
Οι ΜΦ δικαιούνται τις παροχές που ορίζονται από την
κείμενη νομοθεσία σε συνδυασμό με τις ισχύουσες κάθε
φορά προϋποθέσεις και κριτήρια που ορίζει το Πανεπιστήμιο Κρήτης.
Οι ΜΦ έχουν δικαίωμα: στη χρήση των εγκαταστάσεων
και των μέσων του Ιδρύματος, στην απρόσκοπτη πρόσβαση στη βιβλιοθήκη του Ιδρύματος με την επίδειξη
της φοιτητικής τους ταυτότητας και τους ειδικότερους
κανόνες που προβλέπονται, στη χρήση των ψηφιακών
υπηρεσιών και βάσεων δεδομένων για την υποστήριξη των διδακτικών και ερευνητικών τους αναγκών, στη
χρήση των εργαστηρίων και των κλινικών, τηρώντας
τους προβλεπόμενους από τους οικείους κανονισμούς
κανόνες ασφαλείας, καλής χρήσης των επιστημονικών
οργάνων και εν γένει των εγκαταστάσεων, καθώς και
τους κανόνες δημόσιας υγείας.
Ακαδημαϊκοί σύμβουλοι
Η Σ.Ε. του Προγράμματος ορίζει κατά την έναρξη εκάστου κύκλου μαθημάτων και ανάλογα με τον αριθμό των
ΜΦ ακαδημαϊκούς συμβούλους.
Έργο του/της ακαδημαϊκού συμβούλου είναι η καθοδήγηση και η παροχή κατευθύνσεων και συμβουλών
στους ΜΦ για την πρόοδο και την επιτυχή ολοκλήρωση
των σπουδών τους. Οι υπηρεσίες του/της συμβούλου
έχουν αμιγώς συμβουλευτικό χαρακτήρα και δεν υποχρεώνουν τους ΜΦ στους οποίους παρέχονται.
Υποτροφίες
Στους ΜΦ μπορεί να απονέμονται υποτροφίες αριστείας καθώς και βραβεία σύμφωνα με την κείμενη νομοθε-
σία και τον Εσωτερικό Κανονισμό του Προγράμματος ή
του Πανεπιστημίου Κρήτης.
Υποτροφίες Αριστείας
Δύναται να απονέμονται έως τρεις (3) υποτροφίες αριστείας στους ΜΦ ανά ακαδημαϊκό έτος, ανάλογα με το
διαθέσιμο ταμειακό υπόλοιπο του Προγράμματος.
Η διαδικασία επιλογής των υποτρόφων είναι ευθύνη
της Συντονιστικής Επιτροπής και θα γίνεται ετησίως,
στην αρχή του Ακαδημαϊκού Έτους. Η υποτροφία αριστείας χορηγείται στους τρεις πρώτους με σειρά κατάτα-
ξης φοιτητές, κατά την εισαγωγή τους στο Πρόγραμμα.
Στη σειρά κατάταξης αξιολογούνται οι επιδόσεις των
ΜΦ σε προπτυχιακά μαθήματα, η ερευνητική εμπειρία,
η συμμετοχή σε δημοσιεύσεις, η συμμετοχή σε προγράμματα Erasmus, η παρακολούθηση συνεδρίων καθώς και
η προσωπική συνέντευξη. Απαραίτητη προϋπόθεση για
τη λήψη υποτροφίας είναι επίσης ο/η ΜΦ να μην λαμβάνει υποτροφία από άλλη πηγή.
Κάθε ακαδημαϊκό έτος, η Συντονιστική Επιτροπή του
Προγράμματος θα καθορίζει τον αριθμό των υποτροφιών αριστείας εισαγωγής και το ποσό που θα αντιστοιχεί
σε κάθε υποτροφία, ανάλογα με το ταμειακό διαθέσιμο
υπόλοιπο του Προγράμματος. Σε περίπτωση ισοψηφίας
θα γίνεται αξιολόγηση από τη Συντονιστική Επιτροπή με
επιπλέον ακαδημαϊκά κριτήρια.
Για τη χορήγηση της υποτροφίας αριστείας δεν απαιτείται κατάθεση αίτησης από τους μεταπτυχιακούς φοι-
τητές.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
Η υποτροφία αριστείας είναι ανεξάρτητη από τυχόν
απαλλαγή ή καταβολή τελών φοίτησης και θα απονέμεται κάθε χρόνο.
Η Συντονιστική Επιτροπή διατηρεί το δικαίωμα να αλλάξει ή να τροποποιήσει την ανωτέρω διαδικασία χορή-
γησης υποτροφιών αριστείας οποιαδήποτε στιγμή, με
γνώμονα την καλύτερη λειτουργία και εφαρμογή της.
Άρθρο 7
Διδάσκοντες
Το διδακτικό έργο του Προγράμματος ανατίθεται σε
κατηγορίες διδασκόντων σύμφωνα με την κείμενη νομοθεσία και τον κανονισμό μεταπτυχιακών σπουδών του
Πανεπιστημίου Κρήτης.
Άρθρο 8
Πηγές Χρηματοδότησης - Τέλη Φοίτησης
Πηγές Χρηματοδότησης
Η λειτουργία του Προγράμματος είναι δυνατόν να
χρηματοδοτείται από:
α) Τέλη φοίτησης
β) Δωρεές, παροχές, κληροδοτήματα και κάθε είδους χορηγίες φορέων του δημόσιου τομέα, όπως
οριοθετείται στην περ. Α’ της παρ. 1 του άρθρου 14 του
ν. 4270/2014 (Α’ 143), ή του ιδιωτικού τομέα
γ) Πόρους από ερευνητικά έργα ή προγράμματα
δ) Ίδιους πόρους του Πανεπιστημίου Κρήτης
ε) Τον κρατικό προϋπολογισμό ή το πρόγραμμα δημοσίων επενδύσεων.
Τέλη φοίτησης
Οι ΜΦ από χώρες προέλευσης εκτός Ε.Ο.Χ., υποχρεούνται στην καταβολή τελών φοίτησης ύψους 4.000 ευρώ
για το σύνολο των σπουδών του Προγράμματος.
Τα τέλη φοίτησης καταβάλλονται σε ισόποσες δόσεις
των 1.000€ στην αρχή κάθε εξαμήνου, τους μήνες Οκτώβριο και Φεβρουάριο.
Οι ΜΦ οφείλουν να έχουν εξοφλήσει όλες τις οικονομικές τους υποχρεώσεις πριν την χορήγηση βεβαίωσης
ολοκλήρωσης σπουδών και την απονομή του Διπλώματος Μεταπτυχιακών Σπουδών.
Άρθρο 9
Αξιολόγηση του Προγράμματος
Η ετήσια εσωτερική αξιολόγηση του Προγράμματος
γίνεται σε συνεργασία με τη ΜΟ.ΔΙ.Π. του Π.Κ. στο πλαίσιο της εσωτερικής αξιολόγησης της ακαδημαϊκής μονά-
δας στην οποία ανήκει και σύμφωνα με την αντίστοιχη
διεργασία του εσωτερικού Συστήματος Διασφάλισης
Ποιότητας του Ιδρύματος. Η εξωτερική αξιολόγηση του
Προγράμματος διενεργείται σε συνεργασία με την ΜΟΔΙΠ στο πλαίσιο της πιστοποίησής του σύμφωνα με την
προβλεπόμενη από την ΕΘ.Α.Α.Ε διαδικασία.
Το Πρόγραμμα αξιολογείται ανά πενταετία από εξωτερική επιτροπή αξιολόγησης η οποία αποτελείται από
διεθνούς κύρους Καθηγητές Πανεπιστημίων της αλλοδαπής ή της ημεδαπής.
Η εξωτερική αξιολόγηση γίνεται στις εγκαταστάσεις
της Σχολής (site visit) και περιλαμβάνει παρουσιάσεις
από τον Διευθυντή του προγράμματος σπουδών και
των επιτευγμάτων καθώς και των αντιξοοτήτων που το
πρόγραμμα αντιμετώπισε κατά την προηγούμενη πενταετία. Η αξιολόγηση περιλαμβάνει επίσης συναντήσεις της
επιτροπής με τους ΜΦ και την διοίκηση του Προγράμματος και της Σχολής. Το Π.Μ.Σ έχει ήδη αξιολογηθεί τρεις
φορές από εξωτερική επιτροπή αξιολόγησης: η πρώτη
τον Μάιο του 2006, η δεύτερη τον Μάϊο του 2011 και η
Τρίτη τον Οκτώβριο του 2018. Η πρακτική αυτή, η οποία
είναι σύμφωνη και με το άρθρο 44 του ν. 4485/2017, θα
συνεχιστεί και από το νέο επανιδρυθέν Πρόγραμμα. Τα
πορίσματα των αξιολογήσεων χρησιμοποιήθηκαν από
τη συντονιστική επιτροπή του προγράμματος για τη βελτίωση της παρεχόμενης εκπαίδευσης.
Τα κριτήρια βάσει των οποίων θα αξιολογείται το Πρόγραμμα είναι τα ακόλουθα:
α) Η ποιότητα του Προγράμματος Σπουδών.
- Ο αριθμός των αιτήσεων από ενδιαφερόμενους που
προσελκύει η προκήρυξη του προγράμματος.
- Το ποσοστό των ΜΦ που καταφέρνει να πάρει ΔΜΣ
στην κανονική διάρκεια σπουδών.
- Το ποσοστό των ΜΦ που εγκαταλείπουν τις σπουδές.
- Η μέση διάρκεια φοίτησης για την απόκτηση του ΔΜΣ.
- Η εξωστρέφεια του Προγράμματος (διεθνής αναγνωρισιμότητα/προσανατολισμός/προσέλκυση φοιτητών
από το εξωτερικό.
- Η ποιότητα του προγράμματος σπουδών.
- Εσωτερικές αξιολογήσεις διδασκόντων από τους
φοιτητές.
- Η ικανοποίηση ενός ελαχίστου συνόλου προϋποθέσεων/απαιτήσεων για το διδακτικό προσωπικό και τα
προσόντα του και για τις υλικοτεχνικές υποδομές.
- Τυχόν χορηγίες, δωρεές που προσέλκυσε το Πρόγραμμα.
β) Η διασύνδεση με την έρευνα.
- Ο αριθμός δημοσιεύσεων των μελών του Προγράμματος στις οποίες συμμετέχουν μεταπτυχιακοί φοιτητές
ως συγγραφείς.
- Ο αριθμός ερευνητικών χρηματοδοτήσεων των μελών ΔΕΠ.
γ) Η διασύνδεση με την αγορά εργασίας.
- Η αποδεδειγμένη χρησιμότητα του απονεμόμενου
τίτλου στους απόφοιτους στην αγορά εργασίας.
- Το ποσοστό των αποφοίτων που είναι άνεργοι 18
μήνες μετά την απόκτηση του ΔΜΣ.
- Αν υπάρχει διασύνδεση του Προγράμματος με επιχειρηματικούς φορείς/με τη βιομηχανία/με την αγορά
εργασίας.
- Το ποσοστό των μεταπτυχιακών εργασιών που γίνονται σε συνεργασία με άλλους φορείς (δημόσιους/
ιδιωτικούς/βιομηχανικούς κ.λπ.)/αν υπάρχει πρακτική
άσκηση σε τέτοιους φορείς.
δ) Η ικανοποίηση του τελικού χρήστη.
- Η ικανοποίηση των φοιτητών και των αποφοίτων από
το Πρόγραμμα.
- Τα ποσοστά συμμετοχής/παρακολούθησης των δραστηριοτήτων του Προγράμματος.
Η ΣΕ του Προγράμματος προβαίνει στις κατάλληλες
διορθωτικές κινήσεις ούτως ώστε να συμμορφωθεί προς
την έκθεση της επιτροπής αξιολόγησης.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1077/15.02.2024
Άρθρο 10
Δεοντολογία - Δημοσίευση Ερευνητικών
Εργασιών - Λογοκλοπή
Επιστημονική Έρευνα - Δημοσίευση Ερευνητικών Εργασιών
Για την Επιστημονική Έρευνα και τη Δημοσίευση Ερευνητικών Εργασιών ισχύουν όσα ορίζονται στον Κανονι-
σμό Μεταπτυχιακών Σπουδών του Π.Κ. και στην κείμενη
νομοθεσία.
Λογοκλοπή
Η λογοκλοπή θεωρείται σοβαρό ακαδημαϊκό παράπτωμα, το οποίο επισείει ακόμα και ποινικές συνέπειες.
Λογοκλοπή θεωρείται η αντιγραφή δημοσιευμένης εργασίας ή τμημάτων της κάποιου/ας άλλου/ης, καθώς και η
αξιοποίηση εργασίας άλλου/ης χωρίς τις βιβλιογραφικές
αναφορές, σύμφωνα με την επιστημονική δεοντολογία.
Ο/Η ΜΦ είναι υποχρεωμένος/νη να καταθέσει στην
Τριμελή Επιτροπή την τελική μορφή της μεταπτυχιακής
εργασίας σε διάστημα που δεν μπορεί να είναι μικρότερο
από 15 ημέρες πριν την τελική υποστήριξή της για έλεγχο λογοκλοπής. Σε περίπτωση εντοπισμού λογοκλοπής
ή χρήσης εργασιών που αντιβαίνουν στις αρχές της επιστημονικής δεοντολογίας περί πνευματικής ιδιοκτησίας
ισχύουν όσα ορίζονται στον κανονισμό μεταπτυχιακών
σπουδών του Πανεπιστημίου Κρήτης.
Η απόφαση αυτή να δημοσιευθεί στην Εφημερίδα της
Κυβερνήσεως.
Ρέθυμνο, 29 Ιανουαρίου 2024
Ο Πρύτανης
ΓΕΩΡΓΙΟΣ ΚΟΝΤΑΚΗΣ

[Source: 20240201077.pdf | Tokens: 48947]